הרחבה מסיבית של מיכלי הנפט במתחם בז"ן, התחייבות עמומה לפינוי האזור, ללא תאריכים או תיקצוב • עד כה הסעיפים נדונו במחשכים, ללא שיתוף של הציבור, התנהלות שגררה ביקורת חמורה מצד פעילי סביבה: "מרגישים שעבדו עלינו" • המסמך המלא נחשף
מסמך ההצעה להחלטה בדבר מפרץ חיפה ובתי הזיקוק לנפט, שיעלה מחר (ראשון) לאישור הממשלה הופץ ללשכות השרים והגיע לידי "שקוף". עד כה המסמך גובש בשיח בין משרד האוצר, לשכת השר יאיר לפיד ומשרדי ממשלה, אך הדיונים התנהלו במחשכים והציבור ניזון אך ורק מההדלפות המעטות שהתפרסמו בתקשורת.  פעילי סביבה מתחו ביקורת חריפה השבוע על היעדר שיתוף ציבור ושקיפות בנוגע לפרטיו. "לא היה שום שיתוף ציבור בכלל. אפס", אמרה ל"שקוף" מרים פראנק, מנהלת תחום מפרץ חיפה וקמפיינים ב"מגמה ירוקה". "גילינו על התוכנית מכל מיני גורמים שאנחנו מקורבים אליהם ומהתקשורת". חבר הכנסת אלון טל (כחול לבן) אישר ל"שקוף" כי התבקש לשמור על המידע לקראת החלטת הממשלה בפרופיל נמוך. "לא יכולנו לשתף בפרטים כי היא אמרה שזה יכשיל את התהליך. זה משא ומתן רגיש והיא ביקשה לדווח לנו".  במסגרת ההצעה נכתב כי יש למצוא פתרון להרחקת מכלי הנפט של החברה הממשלתית תש"ן מקרבת שכונות המגורים עד 2026 ולהתחיל מהלך לפינוי חוות הדשנים של כי"ל "ככל הניתן" עד 2025. אלא שבמקביל תתאפשר הרחבה מאסיבית של מכלי הנפט במתחם בז"ן שבמפרץ. הנוסח העמום אינו מציע תאריך ברור לפינוי בז"ן – שתזכה בינתיים להרחבה אותה היא מנסה להשיג שנים ארוכות. במקביל יוקם צוות משא ומתן של המדינה שיחל בדיונים מול אנשיו של עידן עופר אשר מחזיק בבז"ן, על מועד פינוי המפעל המזהם. ההחלטה נותנת כוח מיוחד למשרד האנרגיה, שיוכל למעשה לסכל את הסגירה המתוכננת של המפעלים המזהמים חמש שנים לפני מימושה. כותרת המסמך היא "אסטרטגיה לפיתוח ולקידום ולמפרץ חיפה", והוא מחזיק 19 עמודים, כולל נספחים (ולא כולל את חוות הדעת המשפטית הנלווית). ההחלטה כוללת נושאים רבים ומורכבים, ויש לה היבטים סביבתיים, בריאותיים, כלכליים, נדל"ניים, תחבורתיים, תעסוקתיים ועוד ועוד. המשמעות הכספית של ההחלטה יכולה להגיע לכדי עשרות רבות של מיליארדי שקלים, והיא תשפיע על עתיד איזור חיפה וישראל כולה לדורות הבאים. על רקע זה, מקומם עוד יותר כי הדיונים התנהלו כולם, כאמור, בחדר סגור ללא שום מעורבות ציבורית. 